বিয়ের জল্পনার মাঝেই স্থগিত স্মৃতি-পলাশের বিয়ে, মুখ খুললেন হবু-ননদ পালক মুচ্ছল

ওয়েব ডেস্ক: ভারতীয় মহিলা ক্রিকেট দলের (Indian Womens’ Cricket Team) তারকা স্মৃতি মান্ধানার (Smirti Madana) বিয়ে ঘিরে চর্চার পারদ তুঙ্গে। বহুদিন ধরেই নজর ছিল এই হাই-প্রোফাইল বিয়ের দিকে। রবিবার সাতপাকে বাঁধা পড়ার কথা ছিল স্মৃতি ও তাঁর হবু বর, গায়ক-সুরকার পলাশ মুচ্ছলের। কিন্তু অনুষ্ঠান শুরুর আগেই বদলে যায় গোটা পরিস্থিতি। অসুস্থ হয়ে পড়েন স্মৃতির বাবা, পরদিন অসুস্থ হন পলাশও। শেষমেশ বিয়ে স্থগিত করে দিলেন দুই পরিবার।

পরিবারের সিদ্ধান্তে ঘটনার পরপরই দিল্লি ফিরে যান পাত্রপক্ষ। এর পরই সামাজিক মাধ্যমে নতুন জল্পনা, ইনস্টাগ্রাম থেকে এনগেজমেন্টের বহুচর্চিত ভিডিওটি সরিয়ে দেন স্মৃতি। সম্পর্কের টানাপড়েনের গুঞ্জন ছড়িয়ে পড়তেই পরিস্থিতি স্পষ্ট করতে এগিয়ে এলেন পলাশের দিদি, জনপ্রিয় গায়িকা পালক মুচ্ছল।

আরও পড়ুন: ধর্মেন্দ্রের প্রয়াণে শোকের ছায়া বলিউডে, শোকজ্ঞাপন মুখ্যমন্ত্রী মমতার

পালক তাঁর ইনস্টাগ্রাম স্টোরিতে লেখেন, “স্মৃতির বাবার স্বাস্থ্যের কারণে স্মৃতি এবং পলাশের বিয়ে স্থগিত করা হয়েছে। এই সংবেদনশীল সময়ে পরিবারের গোপনীয়তাকে সম্মান করার জন্য আমরা সকলের কাছে অনুরোধ করছি।” তাঁর বক্তব্যের পরেই স্পষ্ট হয়, সম্পর্ক বা বিয়ের ব্যাপারে কোনও জটিলতা নয়, আপৎকালীন স্বাস্থ্য সংকটের কারণেই স্থগিত হয়েছে বিয়ে।

সূত্রের খবর, রবিবার অনুষ্ঠানে পৌঁছানোর আগেই স্মৃতির বাবার রক্তচাপ হঠাৎ বেড়ে যায়। অনুষ্ঠানে অ্যাম্বুলেন্স ডাকা হয় এবং তাঁকে ভর্তি করানো হয় স্থানীয় হাসপাতালে। এর মধ্যেই সোমবার অসুস্থ হয়ে পড়েন পলাশ মুচ্ছলও। ভাইরাল সংক্রমণ ও অ্যাসিডিটির সমস্যায় তাঁকে হাসপাতালে নিয়ে যাওয়া হয়। প্রাথমিক চিকিৎসার পর ছেড়ে দেওয়া হলেও চিকিৎসকদের পরামর্শে পরিবার দিল্লি ফিরে যাওয়ার সিদ্ধান্ত নেয়।

এদিকে স্মৃতি মান্ধনার পারিবারিক চিকিৎসক ডঃ নমন শাহ জানিয়েছেন—একটি মেডিক্যাল টিম স্মৃতির বাবার স্বাস্থ্য পর্যবেক্ষণে রয়েছে। প্রয়োজন হলে তাঁর অ্যাঞ্জিওগ্রাফি করা হতে পারে।

ফলে সমগ্র পরিস্থিতিতে স্পষ্ট, সম্পর্ক ভাঙনের কোনও প্রশ্ন নেই, কেবলমাত্র চিকিৎসাজনিত কারণেই স্থগিত হয়েছে ক্রিকেট-গায়ক দম্পতির বহু প্রতীক্ষিত বিয়ে। নতুন তারিখ ঘোষণা করা হবে পরিবারের সম্মতিতে, তবে আপাতত সুস্থ হয়ে ওঠাই অগ্রাধিকার।